Sundby Kirke
Sundby Kirke er en sognekirke beliggende på en bakke nordøstligt i Sundby på Mors med udsigt mod Thisted Bredning.
Kirkegården er hovedsageligt omgivet af kampestensdiger. Mod syd og sydvest blev dette erstattet af en mur af kløvet kamp, da kirkegården i 1890’erne blev udvidet en smule. Mod vest findes en køreport og en fodgængerlåge, mens der også mod øst er en mindre fodgængerlåge.
Kirken består af et romansk kor, skib og apsis samt et nyere våbenhus mod syd fra omkring 1800, der erstattede et tidligere våbenhus i bindingsværk. Et antagelig senmiddelalderligt vesttårn er nedrevet i 1700-tallet. Den skriftløse klokke fra 1400-tallet er nu ophængt i en glug i skibets vestgavl.
Den romanske kirke er opført af granitkvadre på en sokkel med skråkant. Våbenhuset er sammen med korgavlen hvidkalket, mens resten af kirken står med blanke kvadre med synlige sten.
Romanske vinduer er bevaret i apsis og korets nordmur, herunder et østvindue. I skibets vestgavl ses et karakteristisk rundt vindue, som i nyere tid er udsmykket med en glasmosaik udført af den lokalt fødte kunstner Erik Heide.
Kirken fremstår indvendigt med pudset, hvidkalket murværk. Apsissen er delvist ombygget, da den i senmiddelalderen blev indrettet til sakristi og adskilt fra koret med en mur. I 1890 blev skibets indvendige sydmur fornyet, og nordmuren blev samtidig fuldstændigt ombygget. Den tidligere norddør er nu tilmuret. I skibets vestgavl anes spor efter den tilmurede tårnbue fra det nedrevne tårn.
Korbuen er bygget om med en ny bue af granitkvadre. I korbuen ses en frise med konturer af omvendte trekanter i relief samt en række uregelmæssige rudemønstre mellem siksakbånd.
Apsissen har halvkuppelhvælving, som er delvist ombygget med munkesten, mens koret og skibet har bjælkelofter. Tagværket er fornyet med fyr, men har enkelte genanvendte, ældre dele fra en middelalderlig egetræskonstruktion. Kirken har overalt blytag.
I 2021 har kirken fået ny farvesætning af interiøret i forbindelse med en gennemgribende indvendig restaurering, så de grønlige nuancer harmonerer med et nyt alterparti og kirkeskibet. Det ældre alterparti blev under renoveringen udskiftet med et kunstværk i glas udført af kunstner Erik Heide. Alterbordet er muret i munkesten og er fritlagt efter renoveringen. Ligeledes står et romansk sidealterbord af granit placeret i skibets nordøsthjørne.
Den forrige altertavle fra 1893 havde form som en tempelgavl med en kopi efter Thorvaldsens Kristus (lavet af kallipasta, som er et støbemateriale med bl.a. gips), placeret i den rundbuede portal. Lignende kopier af denne skulptur ses i flere andre kirker på egnen, f.eks. i Alsted Kirke). Der er desuden kendskab til en tidligere lutheransk fløjaltertavle og to malerier fra 1715. De ældre tavlers nuværende lokaliteter er ukendte.
Fremhæves skal især kirkens romanske granitdøbefont, der bl.a. er udsmykket med en arkaderække bestående af maskelignende ansigter og andre interessante figurer.
Prædikestolen er fra renæssancen, omkring 1610-1620, med malerier af Kristus og Evangelisterne fra 1669. Farvearkæologiske undersøgelser har vist, at den rummer spor efter mindst to anderledes farvesætninger gennem tiden. Lydhimlen, dvs. baldakinen over prædikestolen, er fra 1857.
Stoleværket er fra omkring 1945 og erstattede et ældre stoleværk fra 1700-tallet, herunder en stol anvendt af ejerne af herregården Overgaard samt en degnestol. Dørfløjene mellem våbenhuset og skibet er fra begyndelsen af 1800-tallet.
En romansk gravsten med et reliefhugget processionskors fra det nedbrudte vesttårn blev på Nationalmuseets foranledning anbragt i hjørnet mellem skibet og våbenhuset. Dette skete, da den i 1903 var blevet udtaget af vestmuren. Her havde den været indmuret siden nedbrydningen af tårnet.